**MISIUNILE ESCADREI DE DUNĂRE ÎNTRE 1/14 DECEMBRIE 1916 – 8/21 IANUARIE 1917 ÎN DOCUMENTARUL COMANDORULUI NICOLAE A. STERIOPOL**

*Prof. univ. dr. Valentin CIORBEA*[[1]](#footnote-1)\*

Documentarul pe care îl aducem în atenție cu convingerea că datele pe care le conține sunt importante pentru toți cei interesați de evoluția evenimentelor militare în anii Marelui Război în Dobrogea și, în mod special, de rolul Marinei Române, a fost realizat de comandorul Nicolae A. Steriopol, probabil, în luna iunie 1940, când respectivul ofițer lucra în Biroul Marinei din Serviciul Istoric al Statului Major General. Este inventariat pe 28 iunie 1940 sub numărul 303.

Autorul, participant la diverse misiuni pe Dunăre după intrarea României în război a fost încadrat la Serviciul Istoric, Biroul Marinei la 1 septembrie 1938, fiind autorul capitolului *„Istoricul operațiunilor Marinei Militare în Războiul de Reîntregire a neamului 1916-1919”* din lucrarea **„România în războiul mondial”**.[[2]](#footnote-2)

Izvorul istoric ne-a fost semnalat și trimis de profesorul Cornel Ţucă, reputat profesionst al Arhivelor Naționale Miliare. Îi mulțumim și pe această cale.

După parcurgerea celor 14 pagini dactilografiate ce poartă titlul *Retragerea din Dobrogea. Operațiunile între 1/14 decembrie 1916 până la 8/21 ianuarie 1917,* temă pe care comandorul Nicolae A. Steriopol a împărțit-o în două subteme: *Retragerea Armatei ruse de la Dunăre* și *Evacuarea Materialului Flotant de pe Dunăre sub protecția Diviziei de Dunăre* am reluat lucrările unor istorici pentru a vedea dacă documentul a fost studiat şi citat.

În *Tradiții navale românești*, Petre George și Ion Bitoleanu subliniază ca la începutul lunii decembrie 1916 flota de operații se afla la Galați unde a primit *„apelul Armatei a 6-a ruse de a intra pe canalul Măcin pentru a acorda ajutor flancului său drept de la Dunăre”*.[[3]](#footnote-3) Autorii conchid că marinarii români au sprijinit substanțial trupe ruseşti comandate de prințul Dolgoruki.[[4]](#footnote-4) Referitor la evacuarea parcului de nave pe brațul Chilia cei doi cercetători punctează că *„navele Marinei Militare au asigurat, în condiții neînchipuit de grele, retragerea pe brațul Chilia a convoaielor”*.[[5]](#footnote-5)

În teza de doctorat publicată în anul 2002, Marian Sârbu aduce aceeași informație, la Galați, unde se aflau principalele nave militare ale României s-a transmis ordinul de deplasare pe canalul Măcin în vederea susținerii flancului drept „*al trupelor din Dobrogea”*.[[6]](#footnote-6) Autorul prezintă și câteva acțiuni de luptă, pe fluviu și pe uscat, susținute de marinarii români în decembrie 1916. Marian Sârbu mai notează că *„la sfârșitul lunii decembrie 1916 trupele ruse mai apărau un cap de pod în nord-vestul Dobrogei, în zona Măcinului. Flota română și cea rusă s-au retras în Deltă”*.[[7]](#footnote-7)

Raymond Stănescu și Cristian Crăciunescu, într-o reușită monografie dedicată Marinei României în Marele Război bazate pe surse diverse, de arhivă, memorii, literatură istorică română și străină au acordat subiectelor: retragerea trupelor ruse din Dobrogea și evacuării parcului de nave pagini cu date corecte.[[8]](#footnote-8)

Din istoriografia rusă recentă atragem atenția asupra lucrării istoricului militar Denis Kozlov, *Flota rusă în campania românească 1916-1917,* tradusă în limba română în anul 2017.[[9]](#footnote-9) Autorul valorifică cu prioritate activitatea navelor și a unor comandanți de ruși în Dobrogea în cei doi ani de război.

Denis Kozlov evidențiază că retragerea în totalitate a trupelor ruse din Dobrogea începând cu 21 decembrie 1916 s-a datorat succesului trupelor Puterilor Centrale în bătălia de pe Argeș-Neajlov urmată de ocuparea Bucureștiului, evenimente care au provocat evacuări masive de populație și militari spre Moldova. Istoricul rus consideră că Flotila de Dunăre a României a acționat ca rezervă a escadrei ruse și la solicitarea generalului V.V. Saharov a intervenit la Măcin și Luncavița în *„sprijinul flancului armatei”*, iar parcul de nave dus pe braţul Chilia a fost inventariat şi expediat la Odessa de generalul rus G.N. Moruzov.[[10]](#footnote-10) În realitate organizarea operațiunilor de convoaie s-a realizat de către Comandamentul Marinei Militare și au fost executate sub focul intens al inamicului.

Concluzia ce s-a impus coroborând sursele și comparând informațiile este că documentarul comandorului Nicolae Steriopol nu a fost citat, deși unele informații se regăsesc și în lucrările prezentate mai sus.

Pentru a completa cunoștințele despre evenimentele petrecute la sfârșitul lunii decembrie 1916 și în cursul lunii ianuarie 1917 în zona de nord a Dobrogei publicăm integral izvorul istoric dată fiind valoarea sa informativă şi documentară.

«RETRAGEREA DIN DOBROGEA.

OPERAȚIUNILE ÎNTRE 1/14 DECEMBRIE 1916 PÂNĂ LA 8/21 IANUARIE 1917

Retragerea Armatei ruse de Dunăre

Executarea retragerii ordonate de Comandamentul Armatei ruse de Dunăre cu ordinul de operaţii Nr. 25 din 30 noiembrie/13 dec. 1916[[11]](#footnote-11), în raport cu situaţia operaţiilor din Muntenia, s-a făcut în modul următor:

La 2/15 decembrie 1916, grupul General Syrelius se re­trage pe linia Hârşova-Cartal-Cogealac, la 15 km nord de poziţia pe care o ocupase până atunci.

La 3/16 decembrie, Corpul IV de Armată Siberian (Div. 9 și Div. 9 siberian General Syrelius) continuă retragerea mai la nord ocupând frontul Ostrov-Hagi Omet[[12]](#footnote-12)-Testemel[[13]](#footnote-13)-lacul Goloviţa, poziţie pe care Armata rusă se mai găsise la 20 octombrie /2 noiembrie 1916.

În noaptea de 3/16 decembrie, Corpul al IV-lea de Armată siberian fiind atacat de forţe superioare părăseşte Hagi-Omer şi Testemel şi se retrage pe linia Turtucaia-Babadag, unde rezistă până la 5/18 decembrie, când cavaleria bulgară ocupă oraşul Babadag.

Între 6/19 şi 10/23 decembrie se dau lupte violente pe tot frontul dobrogean, ruşii reuşind să menţină poziţiile prin eforturi mari.

La 10/23 decembrie, aripa stângă rusă e forţată să treacă Dunărea pe podurile de la Tulcea şi Isaccea, iar a doua zi oraşul Tulcea e ocupat de bulgari.

Trupele ruse ce mai rămân în Dobrogea ocupă la 15/28 decembrie o poziţie pe dealurile din faţa Măcinului, pe la sud-est de oraş, Luncaviţa, Cota 197-364 sud, de Măcin. Pe această poziţie, ruşii se mai pot menţine până la 19 decembrie 1916 /1 ianuarie 1917, când se pierde Luncaviţa în urma unui atac inamic dat la centrul poziţiei şi când forțele ruse se retrag pe linia Măcin-Jijila-Cota 108 (Văcăreni), pe care reuşesc să o stăpânească până la 23 decembrie 1916 /5 ianuarie 1917, când ultimele trupe ce mai rezistă la Văcăreni sunt forţate să se retragă pes­te Dunăre la Brăila şi Galaţi.

Astfel întreaga Dobroge este complet părăsită după 4 luni de apărare.

Acțiunea Diviziei de Dunăre şi a Diviziunei rusă de canoniere în timpul retragerii

1/14 decembrie 1916 până la 8/21 ian. 1917

1/14 și 2/15 decembrie 1916

In conformitate cu ordinul Nr. 4058 din 30 noiembrie 1916 al Comandantului Diviziei de Dunăre vasul Amiral „Principele Nicolae”[[14]](#footnote-14) dă la 1 decembrie, ora 11, semnalul de plecare, după care întreaga Escadră de Dunăre pleacă la vale în linie de şir cu 220 de rotaţii şi 400 m distanţă între monitoare. După ce navele Diviziei de Dunăre trec de cele două poduri de şlepuri de la Brăila vasul Amiral „Principele Nicolae” rămâne în portul Brăila, iar Escadra de Dunăre continuă drumul la Galaţi unde ancorează la ora 16 în faţa Bursei.

La 2 Decembrie soseşte la Galaţi către ora 16,45 şi vasul Amiral venind din Brăila.

Diviziunea canonierelor ruse au rămas pe loc la km 220, la dispoziţie având vedetele române Nr. 3 şi 7, încă de la 27 noiembrie pentru serviciul de siguranță.

3/16 – 4/17 decembrie 1916

Comandantul Diviziei de Dunăre primeşte următorul ord. nr. 3020 din Brăila 2/15 decembrie 1916 ora 19.30:

„Vă rog să binevoiţi:

1. A aşeza stăvilarul ce se găsea înaintea podului de la Giurgeni, înaintea podului de la Brăila, aproximativ la km 173.

2. A instala un stăvilar în braţul Măcinului şi în regiunea braţului Ostrov spre a proteja acest braţ contra mine­lor de curent.

3. A intra cu forţele dvs. în braţul Măcinului unde veţi lua poziţie în regiunea Pecineaga-Ostrov pentru acoperirea flancului drept al armatei noastre. Pentru aceasta va trebui să intraţi în legătura cea mai apropiată cu Generalul Vebel şi cu trupele flancului drept al malului drept al Dunării.

4. A apăra braţul Măcinului, pentru ca inamicii să nu poată intra pe acolo.

Pentru a vă susţine reciproc în cazul apariţiei bas­timentelor inamice vă veţi înţelege în ceea ce priveşte legătura şi operaţiile comune cu Comandorul Zarin, care se va găsi cu Detaşamentul său la înălţimea satului Gropeni.

General de cavalerie ss Saharov[[15]](#footnote-15)”.-

In executarea acestui ordin la ora 13 din 3/16 decembrie 1916 Escadra de Dunăre pleacă pe braţul Măcinului şi anco­rează la 16.30 în dreptul satului Carcaliu.

Drumul se continuă la ora 7.30 din 4/17 decembrie şi la ora 10 navele ancorează la Pecineaga unde, pe la ora 17, soseş­te şi nava Amiral „Principele Nicolae”, care rămăsese peste noapte la Igliţa.

Remorcherul de salvare „Mântuirea” aduce patru şlepuri destinate monitoarelor pentru a fi legate la ureche[[16]](#footnote-16) în bordurile din foc.

5/18 decembrie 1916

Conform ordinului din ajun al Comandantului Diviziei de Dunăre (vezi anexa ) escadra părăseşte Pecineaga şi an­corează la ora 10.20 la Ghecet[[17]](#footnote-17) unde navele se aprovizionează cu cărbuni şi provizii. Către seară soseşte la Ghecet nava Amiral „Principele Nicolae”. Toată ziua trec trupele ruse peste pod retrăgându-se din Dobrogea.

6/19 decembrie 1916

La ora 13 navele pleacă la deal ancorând la ora 16 în vederea Igliţei. Se iau dispoziţiuni în vederea unei eventuale trageri.

Diviziunea rusă de canoniere se află la Tichileşti.

7/20 decembrie 1916

La ora 12 escadra ancorează în vederea satului Turcoaia. Se aşează liniile telefonice şi observatori necesari tragerilor ce se vor efectua.

Pentru executarea ordinului primit în seara zilei de ­la Comandantul Diviziei de Dunăre relativ la atacul Diviziei de cazaci a Generalului Prinţ Dolgoruky, se tri­mite un ofiţer la Iacob-Deal care se leagă prin telefon cu Gene­ralul Dolgoruky. Acest ofiţer observator are însărcinarea să dirijeze tirul în legătură cu dorinţele Comandamentului Diviziei de atac rusă.

8/21 decembrie 1916

La orele 5 monitorul „Kogălniceanu”, pe care se afla îmbarcat Comandorul Negru Niculae, Comandantul Escadrei de Dunăre merge în dreptul Satului Mare[[18]](#footnote-18) şi deschide un foc viu în flancul rezervelor bulgare, întrebuinţând exclusiv obuzele franceze de curând sosite. Monitorul trage 121 obuze, punând la punct cu această ocazie şi noul tabel de tir. Inamicul e luat prin surprindere de această tragere la 13 km înapoia frontului şi n-a fost în măsu­ră a răspunde tragerii monitorului şi abandonează poziţiile ocupate. Trupele ruse neprofitând de această situaţie avantajoasă bulgarii reocupă tranşeele după ora 11 când monitorul „Kogălniceanu” părăseşte Satul Mare.

Monitoarele „Lahovary” şi „Catargiu” au început, la ora 7, ti­rul lor indirect asupra dealurilor Piatra Roşie[[19]](#footnote-19), unde era retras inamicul, tir care durează până la ora 11. După amiază monitorul „Catargiu” pleacă la km 210 pentru a bate cotele 115 și 69.

Monitoarele „Kogălniceanu” şi „Lahovary” continuă tragerea de la km 200 asupra poziţiilor de la Piatra Roșie până la ora 16.

Monitoarele au tras în total 360 obuze, cu oare ocazie s-a experimentat încărcăturile întrebuinţate pentru obuzele franceze care erau prea mari şi provocau ruperea vârfului percutoarelor.

La ora 19 Monitorul „Brătianu” soseşte de la Galaţi un­de fusese în reparaţie.

La ora 21.00 Comandantul Diviziei de Dunăre primeşte din partea V.Amiralului Neniukov[[20]](#footnote-20) cererea de a da concurs canonierelor ruse în cazul unei atac al flotei austro-ungare

La ora 21.30 Comandantul Diviziei de Dunăre primeşte ordinul Nr. 736 al Armatei ruse de Dunăre de a se retrage spre Isaccea, care ordin se comunică imediat Escadrei de Dunăre.

În după-amiaza zilei 8/21 decembrie Generalul rus Prinţul Dolgoruky se prezintă Comandantului Escadrei de Dunăre, Comandorul Negru Niculae la bordul monitorului „Catargiu” pentru a-i mul­ţumi asupra modului cum escadra română a organizat cooperarea cu trupele ruse. Generalul rus în felicitările sale a menţionat că graţie preţiosului ajutor dat cu curaj şi hotărâre de escadră Armata rusă s-a putut retrage în perfectă ordine şi cu minimum de pierdere. Prinţul Dolgoruky a cerut cu această ocazie un tabel cu numele comandanţilor şi a ofiţerilor care s-au distins pe monitoare cu această ocazie spre a face propuneri Înaltului Co­mandament rus spre decorare.

9/22 decembrie 1916

Escadra de Dunăre plecată la ora 0 de la Igliţa ancorează la ora 3.40 la Ghecet pentru a face cărbuni şi lua alimente, după care trece în faţa portului Brăila.

La ora 6.50 sosesc şi canonierele ruse cu vedetele Nr. 3 şi 7. Canonierele ruse continuă drumul spre Isaccea, iar cele 2 vedete, Nr. 3 și 7, ca și vedetele Nr. 2 și 5 rămân la Brăila la dispoziţia Comandamentului Armatei ruse din Dobrogea evacuat aici.

In seara zilei se trimite o vedetă care să întoarcă din drum vasele portşine conform ordinului Comandantului Diviziei de Dunăre din anexa Nr. (sic), trebuind a face un baraj în canalul Măcinului, care să şi execute în timpul nopţii. In urma barajului s-au înecat 4 şlepuri conform dispoziţiunelor primite.

Evacuarea Materialului Flotant de pe Dunăre sub protecțiunea Diviziei de Dunăre

În momentul declarării de război un mare număr de şlepuri încărcate şi goale, tancuri şi elevatoare se găseau în di­ferite porturi ale Dunării, când ele au fost oprite din ordinul Ministerului de Război Nr. 15, cu care ocazie echipajele străine au fost debarcate.

După cum am văzut o parte din acest material a fost capturat de unităţile flotei inamice, altă parte a fost întrebuin­ţată pentru facerea podurilor, unele şlepuri a fost înecate din ord. M.C.GI[[21]](#footnote-21)., iar majoritatea şlepurilor şi tancurilor încărcate aflate în aval de Turtucaia au fost evacuate şi pornite la vale prin grija Comandantului Divizei de Dunăre ce purta aceste avuţii naţionale.

Acest material ajungând la Brăila şi Galaţi urma să fie evacuat pe braţul Chilia sub protecţia monitoarelor române după evacuarea Dobrogei, adică în timp ce malul drept al Dunării era în mâna inamicului.

La parcul flotant mai sus menţionat se adăugau şi şlepurile în care se încărcase maşinile, instalaţiile şi întregul material al Arsenalului Marinei din Galaţi ce primise ordin de evacuare.

La 9/22 decembrie ora 19.10 C’Amiral Negrescu, Coman­dantul Diviziei de Dunăre, a primit ordinul Nr. 920 al C’Amiralului Eustațiu Sebastian, Comandantul Marinei cu următoarul text:

„Conform ordinului M.C.GI. Nr. 1641 retragerea escadrei va avea loc după aceea a vaselor comerciale din Brăila şi Galaţi, protejând retragerea trupelor noastre cu aceste vase în braţul Chilia”.

Comandantul Marinei intervenise în prealabil la Mare­le Cartier General cu Nr. 880, în vederea acestei evacuări, după cum urmează:

„E de datoria mea să arăt situaţia aşa cum ea se prezintă şi după cum o judec.

Avem ordinul de a evacua întreaga marină pe braţul Chilia, în convingerea că el prezintă toată siguranţa.

Cred acest braţ tot aşa lipsit de siguranţă ca și Galaţi, mai cu seamă că după cum se prezintă situaţia oraşul Tulcea va fi ocupat de inamic.

Nesiguranţa provine şi de la faptul că flota inamică poate veni şi pe braţul Chilia cu aceeaşi uşurinţă ca la Galaţi, pentru că nu există nicio altă apărare decât a micii noastre flote care, din nenorocire, nu mai are nici muniţie suficientă.

Numai o flotă rusă puternică care ar intra în Dunăre ar putea asigura canalul Chilia.

Avem ordinul de a evacua Arsenalul, Depozitele Marinei şi personal - atâtea bogăţii – în afară de nenumăratele vase care se adăpostesc în acest canal.

Scopul acestor întâmpinări este, după cum rezultă din ordinul Ministerului ca marina să meargă la Odesa atunci când ea nu va mai putea rămâne în braţul Chilia .”

..........................

In consecinţă, începând cu această zi de 9/22 decembrie toată activitatea Diviziei şi Escadrei de Dunăre se desfăşoară până pe la sfârşitul lunii în vederea protecției evacuării acestei bogăţii flotante pe braţul Chilia.

10/23 decembrie 1916

In vederea executării ordinului telegrafic Nr. 736 al Armatei ruse de Dunăre şi pentru protecţia scurgerii convoaielor înspre aval, Escadra de Dunăre pleacă la ora 8 dimineaţa cu destinaţia Isaccea. Un curier spe­cial al M.C.GI. ajunge la gura Siretului şi înmânează Coman­dantului Diviziei de Dunăre ordinul Nr. 1644 pentru facerea unei (…) pe braţul principal al Dunării în amonte de Brăila la Tichileşti. Ordinul se transmite printr-o vedetă Comandorului Niculescu – Rizia, Comandantul Apărărilor sub apă, pentru executare.

La ora 12 navele Diviziei de Dunăre ancorează la deal de podul de la Isaccea, mila 55 şi după deschiderea acestuia la ora 13.40 ele ancorează în dreptul pichetului Eschi-Kale.

Trupele ruseşti continuă a se retrage pe pod.

La ora 17.30 a avut loc pe malul stâng o conferinţă la care au luat parte V.Amiralul Neniukov, un General de geniu rus, Comandantul Corpului de vase, C’Amiral Negrescu, Comandantul Divi­ziei de Dunăre şi Comandorul Negru, Comandantul Escadrei de Dunăre. Amiralul Neniukov arătă că ultimele trupe şi convoaiele Armatei ruse din Dobrogea vor trece pe pod până la noapte şi că a doua zi dimineaţa podul minat va fi aruncat în aer. Amiralul mai arată că Diviziunea rusă de canoniere se afla legată pe braţul Chilia. Faţă de inutilitatea unei apărări a podului de la Isaccea se decide plecarea navelor Diviziei de Dunăre la Ismail. Se vor lua toate măsurile în vederea apărării convoaielor care se vor scurge la vale, ştiind că oraşul Tulcea e deja ocupat de inamic, care va instala probabil artilerie pe părţile ridicate ale oraşului.

La ora 18.30 navele Diviziei de Dunăre pornesc la vale şi la 19.50 ancorează la Pătlăgeanca imediat după intrarea în braţul Chilia.

11/24 decembrie 1916

La ora 7 navele Diviziei de Dunăre pleacă la vale şi la 8.25 ele ancorează la Ismail.

In timp ce canonierele ruse bombardează Tulcea, navele Escadrei de Dunăre fac cărbuni, păcură şi se aprovizionează.

La ora 9.30 Escadra de Dunăre porneşte spre Isaccea pentru a proteja trecerea convoaielor ce coboară de la Galaţi.

La ora 12 Escadra ancorează la Isaccea şi după trecerea convoaielor anunţate şi a portiţelor podului de pontoane rus în flăcări, Escadra de Dunăre părăseşte la 18.10 ancorajul şi la ora 20 ajunge la Ismail.

La ora 19.30 C.Amiralul Negrescu Niculae, Comandantul Diviziei de Dunăre, difuzează ordinul Nr. 102 (vezi anexa Nr… ) (sic) către Escadra de Dunăre cuprinzând directivele organizării pentru protecţia evacuării parcului flotant de pe Dunăre.

12/25 -12/28 decembrie 1916

In tot acest interval Escadra de Dunăre rămâne ziua la Ismail, iar seara pleacă, alternativ, pe Diviziuni, spre Isaccea.

In ziua de 12/25 decembrie 1916 Comandantul Diviziei de Dunăre primește din partea M.C.GI. radiograma Nr. 1683 semnată de C.Amiralul Bălescu Constantin, cu următorul conţinut:

„Studiaţi de acord cu Amiralul Neniukov modul de re­tragere a tuturor navelor la Odesa, cu escorte organizate în con­tra submarinelor”.

Comandantul Diviziei de Dunăre a convocat imediat pe Comandantul Escadrei de Dunăre şi pe comandanţii monitoarelor în con­ferinţă, care s-au declarat în unanimitate în contra abandonării teritoriului naţional, şi pentru rămânerea pe Dunăre în vederea apărării Deltei şi reluării ofensivei pentru gonirea vrăjmaşului din ţară.

15/28 decembrie

La ora 22.30 Amiralul Neniukov a venit la bordul navei Amiral cerând Comandantului Diviziei de Dunăre să trimită la Brăila două monitoare pentru acoperirea retragerii ultimelor trupe ruseşti aflate încă în regiunea Măcinului.

In timpul nopţii pe când vedeta Nr. 4 însoţea monitoa­rele „Brătianu” şi „Lahovary” la Isaccea, este abordată de remorcherul N.F.R. Cernavodă şi trimisă la Şantierul Naval din Galaţi pentru reparaţii.

16/29 decembrie 1916

In această zi Comandantul Diviziei de Dunăre primește ordinul telegrafic Nr. 1720 din 28 dec. 1916 al Generalului Prezan, Şeful M.C.G.-ului cu următorul cuprins:

„Rog transmiteţi C.Amiralului Negrescu ordinul următor din Înalt ordin, predaţi imediat Comandamentul Unităţii Dvs. şi plecaţi imediat pentru a aştepta la Comandamentul Marinei ordine ulterioare”.

C.Amiralul Negrescu predând Comanda Diviziei de Dună­re Comandorului Negru Nicolae a mulţumit comandanţilor, ofiţerilor şi echipajelor pentru modul cum şi-au îndeplint datoria pe tot timpul cât au fost sub ordinele sale.

Seara monitoarele „Brătianu” şi „Catargiu”, plecând la Isaccea, „Brătianu” și-a continuat drumul spre Galaţi având la bord pe C.Amiralul Negrescu.

17/30 decembrie – 21 dec. 1916/9 ian. 1917

In acest interval Escadra de Dunăre a asigurat tre­cerea convoaielor venind dinspre Galaţi către braţul Chilia.

In ziua de 18/31 decembrie, vedeta Nr. 4 care fusese abordată de remorcherul N.F.R. Cernavoda și adusă la Galaţi, s-a înecat în bazinul docurilor. Câteva zile mai târziu a fost scoasă sub conducerea personală a Comandantului Diviziei de Dunăre Comandorul Negru şi reparată.

La 19 decembrie /1 ian.1917 monitorul „Brătianu” se întoarce la Ismail venind din Galaţi, şi având la bord pe C’Amiral Eustațiu Sebastian, comandantul Marinei şi pe șeful său de Stat Major, Comandorul Scodrea Vasile aflat în călătorie de inspecţie.

In ziua de 21 decembrie 1916/3 ian. 1917 se dă curs cererii V.Amiralului Neniukov formulată la 15/28 decembrie, trimiţându-se Diviziunea I monitoare la Brăila, iar Diviziunea II-a la Reni. Escadra de Dunăre părăseşte Ismailul la ora 9.

22 decembrie 1916 / 4 ian. 1917

La ora 4 Escadra de Dunăre sosește la Reni, Diviziunea II-a (monitoarele „Lahovary” şi „Kogălniceanu”) rămâne aici, iar Divi­ziunea I-a (monitoarele „Catargiu” şi „Brătianu”) își continuă drumul oprind la ora 6.15 la Arsenalul Galaţi unde fac cărbuni până la ora 11, când ancorează în faţa Bursei.

Diviziunea I-a pleacă la ora 15 spre Brăila şi la ora 16 ancorează la km 162, unde un ofiţer este trimis pentru a lua informaţii de la un post de cavalerie, din cauza focului de artilerie şi obuzelor ce cădeau asupra satului Ghecet.

Către ora 15 vedetele Nr. 7, comandată de Lt. Schifflers Aurel și Nr. 3, comandată de Locotenentul Steriopol Nicolae, care erau la dispoziţia Generalului rus Comandant al Armatei VI, făcând o recunoaştere, din proprie iniţiativă, pe braţul Măcinului, surprind avangarda Regimentului prusian din Stettin, care era as­cunsă în casele satului Ghecet. Se deschide focul cu tunurile şi mitralierele vedetelor asupra inamicului şi se trimite câte un detaşament de debarcare de câte 5 oameni sub comanda maeştrilor vedetelor. In timpul luptei cad 60-70 soldaţi germani şi se fac 11 prizonieri. Vedetele n-au suferit nicio pierdere.

Inamicul fiind alungat, satul Ghecet e ocupat de detașamentele de debarcare ale vedetelor Nr. 3 şi Nr. 7.

Bateria rusă instalată pe dealul Brăiliţei auzind canonada din Ghecet datorită acţiunii vedetelor, începe a bombarda satul. Detaşamentele de debarcare fiind în pericol din cauza acestui concurs, pe cât de necerut pe atât de periculos, sunt che­mate la bord şi vedetele pleacă la Brăila.

Prizionerii au fost predaţi delegatului Comandamentu­lui Armatei a VI-a ruse. După declaraţia prizionerilor Regimentul 8 din Stettin era urmat de artileria grea.

Diviziunea I de monitoare la ora 16.20 a părăsit ancorajul de la km 162 şi ancorează în faţa portului Brăila la ora 16.48. Luând cunoştinţă de acţiunea vedetelor Nr. 3 și Nr. 7 de la Ghecet, şi de declaraţia prizionerilor germani luaţi de aceste vedete, „Pentru a nu fi sub focul ce eventual ar deschide arti­leria inamică ce s-ar instala la Ghecet, schimbă la ora 22 ancorajul trecând la km 162, de unde se putea bate cu eficacitate şoseaua ce duce spre Ghecet. In timpul nopţii bateriile ruseşti de la Brăiliţa bombardează această şosea spre a împiedica înaintarea inamicului spre Ghecet. Spre sudulBrăilei inamicul fiind foarte aproape, se dă ordin de evacuare completă a Brăilei”.[[22]](#footnote-22)

23-28 Decembrie 1916 / 5-10 Ianuarie 1917

La 23 decembrie ora 8.45 Diviziunea I-a monitoare pleacă la Galaţi unde ajunge la ora 9.45 şi la 21.50 pleacă la Ismail. Diviziunea a II-a monitoare rămâne la Reni. Podul de pontoane de la Brăila a fost ridicat din cauză că toate trupele ruseşti au fost retrase din Dobrogea.

In intervalul 24 - 28 decembrie monitoarele Diviziei de Dunăre fac patrulări la Isaccea în vederea protecţiei con­voaielor ce se scurg la vale. Canonierele ruse bombardează oraşul şi poziţiile inamice de la Tulcea.

In seara zilei de 28 decembrie situaţia navelor Es­cadrei de Dunăre era următoarea:

Diviziunea I Monitoarele „Catargiu” (navă-comandant) și „Brătianu” la Ismail.

Diviziunea II Monitoarele „Lahovary” şi „Kogălniceanu” la Reni.

Vedetele: 1, 2, 5, 7 la Galaţi la dispoziţia Co­mandamentului Armatei ruse.

Vedetele: 3 la Ismail, 4 şi 6 în reparaţie la Șantierul Naval Mobil în Chilia.

In seara aceleiaşi zile se dă ordin remorcherului „Sela” să ia un tanc de păcură şi să-l ducă la Reni, iar canonierelor „Siretul” şi „Oltul” să plece la Ceatalchioi spre a se pune la dispoziţia monitorului „Brătianu” pentru patrulare în regiunea Ceatal-Isaccea.

29 decembrie 1916/ 11 ianuarie 1917

Monitorul „Catargiu” înlocuieşte pe „Brătianu” în patrulările Ceatal – Isaccea.

La ora 20.30 remorcherul „Sel”a care reuşise să ducă tancul la Reni se întorcea cu patru şlepuri la remorcă spre Chilia. Convoiul e viu bombardat de o baterie de la Isaccea. Cu toate că remorcherul şi şlepurile au fost lovite de obuze şi șeful remorcherului şi un marinar au fost răniţi, întregul convoi a reuşit să scape la vale.

30 Decembrie 1916 / 12 ianuarie 1917

Monitorul „Lahovary” raportează din Reni că inamicul a instalat baterii la Luncaviţa şi Rakel[[23]](#footnote-23).

Canoniera „Oltul” în raportul său de patrulare din noaptea de 29-30 decembrie 1916 arată că vasele „Basarabetz” şi „Aspirant Mayer” au fost bătute de bateriile de la Somova şi Parcheş.În ultimele ştiri ruseşti de la Ismail se comunică că aceste vase au ajuns cu avarii la Reni. Monitorul „Kogălniceanu” telegrafiază cu Nr. 200 că a putut trage în bune condițiuni la Reni. Galaţi, cu muniţiunea franceză aduse la percutoare.

Divizia de Dunăre ordonă monitorului „Catargiu” însărcinat cu patrularea să escorteze un vas trimis de Comandamentul Marinei de la Chilia la Galaţi, ceea ce s-a executat în noaptea de 30-31 decembrie. Monitorul fiind atacat de bateriile inamice de la Isaccea a răspuns focului. Escortarea a reuşit, dar monitorul a avut 2 morţi, 6 grav răniţi şi 2 răniţi uşor ca şi un dispărut, probabil căzut în apă şi înecat.

Remorcherele „Pasărea” şi „Ciment Traian” trimise cu provizii pentru monitoarele de la Reni şi refugiaţi de la Chilia spre Galaţi, din ordinul Comandamentului Marinei au fost înecate în noaptea de 29 spre 30 decembrie în faţa Isaccei. Echipajele şi refugiaţii, dintre care câţiva răniţi s-au salvat şi au sosit la Ismail.

31 decembrie 1916 / 13 ianuarie 1917

Monitorul „Lahovary” raportează din Reni că la 29 Decembrie s-a desfăşurat un viu bombardament între bateriile inamice de la Bugeac, Luncaviţa şi Văcăreni pe de o parte şi bateriile ruse din Galaţi şi monito­rul „Kogălniceanu”.

O canonieră rusă trage asupra Tulcei.

Șalupa „Smârdan” care ducea curierul special cu corespondență pentru M.C.G. a fost bombardată de bateriile inamice de la Isaccea şi înecată în noaptea de 20 spre 30 decembrie. Cu această ocazie au murit la datorie Locotenentul de marină Alexandrescu Ion, Slt. de marină Vârtosu Constantin şi plutonierul Marinescu, șeful şalupei, şi au fost răniţi 3 soldaţi. Au scăpat 7 soldați.

Se dau ordine monitorului „Brătianu” şi canonierei de gardă „Ceatalkioi” a dispune ca personalul de serviciu la bord să supravegheze ca niciun vas românesc să nu mai treacă în sus spre Galaţi.

1/14 până la 7/20 ianuarie 1917

La 1 ianuarie monitorul „Catargiu” se află la Galaţi pentru repararea avariilor primite de loviturile obuzelor din noaptea de 30/31 decembrie. Monitorul „Brătianu” face de gardă la Ceatalkioi, iar Diviziunea II-a de monitoare se află la Reni.

Monitorul „Kogălniceanu” continuă a bate aceleaşi obiective ca la 30 decembrie. Canonierele române fac patrulări între Ismail şi Isaccea. In ziua de 3 ianuarie ora 16 se primeşte ordinul telegrafic Nr. 5 al Comandamentului Armatei a VI-a rusă de a se chema Diviziunea a II-a de vânătoare de la Reni la Ismail. Comandantul Diviziei de Dunăre dă ordin acelor 2 monitoare pentru executare recomandându-le să scoboare având şlepuri de protecţie la tribord.

La 4 ianuarie ora 16 Comandantul Diviziei de Dunăre pleacă cu vedeta Nr. 3 la Pătlăgeanca unde se îmbarcă pe monito­rul „Brătianu” spre a ieşi înaintea Diviziei a II-a care a părăsit Reni în noaptea de 4 spre 5 ianuarie.

In ziua de 5 ianuarie, după întâlnirea monitoarelor la mila 68, continuă drumul la vale, dar ancorează din cauza ceţei, la ora 1 dimineaţa. Ele îşi continuă drumul până la ora 4.40 şi după o oră sunt atacate, în dreptul milei 56, cu focuri de arme de către ruşi, foc care a durat până la mila 52, rănind pe căpitanul Roşca Euge­niu, pe Comandantul secund şi alți 2 oameni de pe monitorul „Lahovary”, 9 de pe monitorul „Kogălniceanu” şi 4 oameni de pe monitorul „Catargiu”. Protectoarele monitorului „Catargiu” sunt perforate de gloanţe. Cele 3 monitoare ancorează la ora 9 la Ismail.

8/21 ianuarie 1917

Ca urmare la radiograma Nr. 8683 din 12/25 decembrie 1916 care cerea să se studieze, de acord cu Generalul Neniukov, modul de retragere a tuturor navelor la Odesa, şi în baza căruia s-a cerut avizul Amiralului, Divizia de Dunăre primeşte următoa­rea telegramă:

„Nr. 76 urmare raport 1815 situaţia militară necerând încă evacuarea Escadrei de Dunăre, ea rămâne gata de opera­ţiuni. Răspundeţi cât timp cere amenajarea monitoarelor. V.Amiral Neniukov.” Comandantul Diviziei de Dunăre răspunde că amenajarea necesită 30 de zile pentru un monitor.[[24]](#footnote-24)

În conformitate cu ordinul M.C.GI. Nr. 1827, Comandorul Negru Nicolae predă comanda Diviziei de Dunăre şi a Escadrei Comandorului Scodrea Vasile.

Comandorul Negru Nicolae prezentându-se la plecare V.Amiralului Neniuhov, acesta îi mulţumeşte călduros pentru valoroasele ajutoare aduse cauzei comune de curajoasa purtare a Escadrei de Dunăre.

La propunerea V.Amiralului Neniuhov, Comandorul Negru Nicolae a fost decorat cu ordinul „Sf. Vladimir”.»

***THE MISSIONS OF THE DANUBE SQUADRON BETWEEN DECEMBER 1/14 – JANUARY 8/21 IN THE DOCUMENTARY OF CAPTAIN NICOLAE A. STERIOPOL***

***Keywords: Navy, Airboat, monitors, World War I***

*The documentary we want to bring to your attentions we are sure contains some important data for all who care interested in the military developments of the Great War in Dobruja, especially those of the Romanian Navy. It was created by Captain Nicolae A. Steriopol, probably in June 1940, when the respective officer worked in the Navy Bureau in the Historical Service of the General Staff. The documents was archived on June 28 1940 with the number 303.*

1. \* Membru asociat al Academiei Oamenilor de Știință din România. [↑](#footnote-ref-1)
2. Vezi Marian Moșneagu, *Dicționarul marinarilor români*, Editura Militară, București, 2008, p. 452; Idem, *Amiralii României, dicționar enciclopedic*, Editura Ex Ponto, 2017, pp. 482-486. [↑](#footnote-ref-2)
3. George Petre, Ion Bitoleanu, *Tradiții navale românești*, Editura Militară, București, 1991, p. 205. [↑](#footnote-ref-3)
4. *Ibidem*, p. 206. [↑](#footnote-ref-4)
5. *Ibidem*. [↑](#footnote-ref-5)
6. Marian Sârbu, *Marina română în Primul Război Mondial*, Editura Academiei Navale „Mircea cel Bătrân”, Constanța, 2002, p. 63. [↑](#footnote-ref-6)
7. *Ibidem*, p. 69. [↑](#footnote-ref-7)
8. Raymond Stănescu, Cristian Crăciunescu, *Marina Română în Primul Război Mondial 1916-1918*, Editura Modelism, București, 2000, pp. 175-181; 191-195. [↑](#footnote-ref-8)
9. Denis Kozlov, *Flota rusă în campania românească 1916-1917,* Editura Mica Valahie, București, 2017, p. 130. [↑](#footnote-ref-9)
10. *Ibidem*, p. 135-136. [↑](#footnote-ref-10)
11. Ordinul Nr. 25 din 30 noiembrie 1916, ora 16.30, al Armatei Dunării, Dosarul 36 și al Armatei Dobrogei, p. 139. [↑](#footnote-ref-11)
12. Hagi-Omer – pârâul Râmnicel care străbate satul Sâmbăta Nouă din comuna Topolog, județul Tulcea. [↑](#footnote-ref-12)
13. Astăzi satul Vasile Alecsandri din comuna Stejarul, județul Tulcea. [↑](#footnote-ref-13)
14. Nava amiral „Principele Nicolae” a fost yacht al Pescăriilor Statului, rechiziționat de Marina Militară. Primul comandant al navei a fost sublocotenentul Horia Macellariu. La bordul navei l-a îmbarcat contraamiralul Nicolae Negrescu. [↑](#footnote-ref-14)
15. General V.V. Saharov. [↑](#footnote-ref-15)
16. Piesă metalică fixată pe puncte. [↑](#footnote-ref-16)
17. Ghecet, astăzi comuna Smârdan, județul Tulcea. [↑](#footnote-ref-17)
18. Localitatea este Satul Nou, în dreptul localităţii Isaccea. [↑](#footnote-ref-18)
19. Vârful Muntelui Consul din Munții Măcinului. [↑](#footnote-ref-19)
20. Dimitri V. Neniukov (1869-1920), viceamiral din 1916. A fost numit în aprilie 1917 comandant al Flotei Dunărene de Transport, iar din octombrie 1917 a preluat conducerea Forțelor Fluviale de pe Dunăre. (Denis Kozlov, *op.cit.*, p. 134). [↑](#footnote-ref-20)
21. Marele Cartier General. [↑](#footnote-ref-21)
22. Registru Istoric 1907 - 1920 al Monitorului Lascăr Catargiu şi jurnalul de operaţiuni al Escadrei de Dunăre. [↑](#footnote-ref-22)
23. Rachelu – sat al comunei Luncavița. [↑](#footnote-ref-23)
24. Jurnalul de operaţiuni al Escadrei de Dunăre, pag.105. [↑](#footnote-ref-24)